***Forslag til pressemelding***

*Send tilpasset pressemelding på e-post til din lokalavis. Det er fint å følge opp med en telefon etter et par dager dersom du ikke hører noe. Inviter gjerne redaksjonen på besøk til arrangementet!*

**Den store klesbyttedagen og Fikselaug kommer til [stedsnavn]!**

**Bytt klær du ikke lenger bruker, eller reparer de du allerede har! Lørdag 27. april 2024 arrangeres Den store klesbyttedagen og Fikselaug på [stedsnavn].**

Har du skapet fullt av klær du ikke bruker? Du er ikke alene.

Nordmenn kjøper i gjennomsnitt 16,9 kilo nye klær og sko hvert år ifølge en kartlegging fra NORSUS publisert i 2023. En rapport fra forskningsprosjektet Wasted Textiles anslår at vi kvitter oss med 79.000 tonn tekstiler årlig. Av disse havner mer enn halvparten i restavfallet, selv om hele 65 prosent av det som kastes er fullt brukbare ting.

Heldigvis blir stadig flere klar over problemet og vil gjøre noe med det – også her i [ditt sted]. Lørdag 27. april arrangeres klesbyttefest på [navn på lokale] klokken [tidspunkt], for alle som vil fornye klesskapet på en miljøvennlig måte.

På samme sted kan du også lære å fikse dine egne klær. [Navn] husflidslag stiller med utstyr og kompetanse for å lære deg å reparere det som er ødelagt. Fikselauget er åpent for alle, uansett ferdighetsnivå.

– Klesbytting og reparasjon av klær er et enkelt og konkret miljøtiltak, og et godt alternativ til shopping. Det er veldig hyggelig og noe alle kan være med på, sier [ditt/arrangørens navn].

Kostnadene ved det høye klesforbruket vårt er store, i form av klimagassutslipp, forbruk av vann og kjemikalier. Økt bruk av syntetiske fibre fører med seg problemer med mikroplast, og mens størsteparten av innsamlede tekstiler i Norge eksporteres er det globale markedet for brukte tekstiler allerede i stor grad mettet.

– Åtte prosent av de globale klimagassutslippene kommer fra tekstilproduksjon. Det er mer enn alle utslipp fra fly- og båttransport til sammen. Hvis vi bytter klær får vi fornyet garderoben samtidig som vi reduserer behovet for å kjøpe nye. Da minsker vi både ressursforbruket og forurensingen, sier nestleder i Naturvernforbundet Pernille Bonnevie Hansen.

Klesbyttekonseptet er enkelt: Finn frem inntil syv plagg fra klesskapet. For hvert plagg du har med deg, får du en kupong du kan bytte inn i et nytt plagg. Trenger noen av plaggene du finner litt reparasjon? Ta dem med til Fikselauget, så får du hjelp til å fikse dem hos [navn] husflidslag.

Innlevering av klær skjer [informasjon om leveringsordning].